text: Jan Planting
  Libben[bewurkje seksje | boarne bewurkje]
  Jan Planting hat syn hiele libben yn Drachten tahâlden. Hy hat in skoftke yn de lear west by printerij 'De Vrije Fries' yn Drachten, mar waard al rillegau feint by in hûsskilder. Neist dat wurk folge er tekenûnderrjocht.
  Yn 1914 moat er yn tsjinst, krekt yn de tiid fan de mobilisaasje as gefolch fan de Earste Wrâldkriich. Hy bedarret yn Noard-Brabân by de grinsbwaking. Dêr tekenet er portretten fan syn tsjinstmaten en op in útstalling yn Tilburch wint er dêrmei in brûnzen medalje.
  Werom yn Drachten wurdt er ferver en boasket er oan Aeltsje Bergsma yn 1923.
  Op in stuit wint Planting hynder en reau op in lot út de lotterij. Dat smiet him 850 gûne op dêr't er in eigen skildersbedriuw fan begjinne koe. Wilens tekenet en skilderet Planting en bestudearret it wurk fan oare keunstners. Hy krijt advys fan Ids Wiersma dy't fan 1918 oant 1926 yn Drachten wenne. Wiersma syn ynfloed is te fernimmen yn guon fan Planting syn wurken. Wat letter kriget er ek kunde oan de skuonmakker en keunstner Thijs Rinsema, mei wa't er syn wurk besprekt.
  Fierders wurdt er oantrune ta skilderjen troch Sjoerd de Roos, famylje fan memmekant.
  Wurk[bewurkje seksje | boarne bewurkje]
  It bêste fan Planting syn wurk hat grif artistike wearde. It measte hat lykwols histoarysk-topografyske betsjutting mei't Planting, faak tige detaillearre, stikjes fan Drachten en omkriten feistlein hat yn syn skilderijen en tekeningen; plakken dy't al lange tiid ferdwûn binne.
  Wurk yn Museum Smallingerland[bewurkje seksje | boarne bewurkje]
  In kar:
  - Hûnderten tekeningen (fral fan Drachten en omkriten)
  - Stillibben mei fervepotten. Oaljeferve.
  - Stillibben mei trije soarten koal. Oaljeferve.
  - Selsportret (mei 56 jier yn wurkklaaiïng fan hûsskilder). Oaljeferve.